Liderii coaliţiei de guvernare au stabilit candidaturi comune la Sectoarele 1, 2 şi 5, precum şi în municipiile Braşov, Bacău şi, de asemenea, la nivelul Consiliului Judeţean Timiş şi la Primăria Timişoara, au precizat pentru AGERPRES surse politice.
Potrivit surselor, în urma şedinţei coaliţiei, care a durat mai bine de două ore şi jumătate, s-au stabilit candidaturi comune la municipiile Braşov (PNL) şi Bacău (PSD); candidaturi comune în Timiş: CJ la PSD şi Timişoara la PNL; candidaturi comune la sectoarele 1 (PNL) şi 2 şi 5 (PSD).
În județul Timiș (primar Dominic Fritz), candidatul la Primăria Timișoara va fi desemnat de PNL, iar candidatul la șefia CJ va fi desemnat de PSD. Variante în acest caz sunt, momentan, Nicolae Robu (PNL) și Alfred Simonis (PSD).
În județul Brașov (primar Allen Coliban), candidaturi comune la Primăria Brașov – candidatul va fi dat de PNL – La Consiliul Județean cele două partide vor merge pe liste separate și candidați separați.
PSD și PNL vor susține candidați unici în București la Sectorul 1 și Sectorul 2 din București, unde sunt tot primari USR în prezent (Clotilde Armand, respectiv Radu Mihaiu). Candidatul la Sectorul 1 va fi desemnat de PNL (posibil George Tuță), cel din Sectorul 2 – de PSD (posibil Dan Cristian Popescu), cel din Sectorul 5 – de PSD (posibil Rareș Hopincă) .
Totodată, potrivit aceloraşi surse, a rămas să fie analizată posibilitatea unor candidaturi comune la nivelul consiliilor judeţene Satu Mare şi Mureş şi al Primăriilor Satu Mare şi Târgu Mureş.
De asemenea, liderii coaliţiei au mai stabilit că primul loc pe lista comună de la alegerile europarlamentare să fie ocupat de Mihai Tudose.